เปิดแคมเปญ ผู้ประกอบการโรงแรม สู่การเป็นผู้ให้บริการด้านสุขภาพ
ธนาคารกรุงไทย ร่วมกับเครือข่ายพันธมิตร เปิดตัวแคมเปญ "Go Travel Go Wellness: Travel and Health Redefined นิยามใหม่แห่งการท่องเที่ยวเพื่อสุขภาพ" รองรับการเปิดประเทศ พร้อมสนับสนุนสินเชื่อฟื้นฟูดอกเบี้ยเริ่มต้นร้อยละ 2 และบริการทางการเงิน เพื่อช่วยผู้ประกอบการโรงแรม สู่การเป็นผู้ให้บริการด้าน Wellness รูปแบบใหม่ นำร่องในพื้นที่ Sandbox อันดามัน-อ่าวไทยธนาคารกรุงไทย ร่วมกับศูนย์ส่งเสริมสุขภาพอันดามันและอ่าวไทย มหาวิทยาลัยสงขลานครินทร์ กฎบัตรไทย และเครือข่ายพันธมิตร ดำเนินโครงการสนับสนุนสินเชื่อและบริการทางการเงินที่คัดสรรมาเป็นพิเศษ Krungthai Package for Wellness Hub สำหรับผู้ประกอบการท่องเที่ยวที่เน้นการเปลี่ยนแปลงจากการเป็นผู้ประกอบการโรงแรม สู่การเป็นผู้ให้บริการส่งเสริมสุขภาพ ซึ่งกำลังเป็นตลาดที่เติบโตจากความต้องการด้านการดูแลสุขภาพและการป้องกันโรคที่เพิ่มขึ้นหลังการแพร่ระบาดของโรคโควิด-19 เพื่อลดโอกาสของความเจ็บป่วยธนาคารจะสนับสนุน 3 สินเชื่อ ได้แก่ สินเชื่อฟื้นฟู อัตราดอกเบี้ยร้อยละ 2 ใน 2 ปีแรก ,สินเชื่อกรุงไทย sSME ธุรกิจท่องเที่ยวและธุรกิจเกี่ยวเนื่อง อัตราดอกเบี้ยร้อยละ 4 ในปีแรก และสินเชื่อกรุงไทย sSME Smart Shop อัตราดอกเบี้ยร้อยละ 4 ใน 6 เดือนแรก โดยผู้ประกอบการสามารถเลือกสินเชื่อที่เหมาะสมกับตนเองได้ ส่วนบริการทางการเงินผู้ประกอบการ SME สามารถ โอน จ่าย รับ ได้ในอัตราพิเศษสำหรับนวัตกรรมการให้บริการด้านสุขภาพเป็นการออกแบบแพคเกจดูแลสุขภาพ พร้อมการให้คำปรึกษาจากมืออาชีพทั้งชาวไทยและชาวต่างชาติ ผ่าน B-Healthy Digital Health Platform โดยจะมีการติดตามผลทั้งวิดีโอคอล การตอบแบบสอบถามสุขภาพ และการบันทึกสัญญาณชีพต่างๆ แบบเรียลไทม์ โดยใช้เทคโนโลยี AI วัดค่าสัญญาณชีพ เพียงมองกล้องในสมาร์ทโฟน นอกจากนี้ เมื่อผู้รับบริการเดินทางไปยัง Wellness Hotel ในพื้นที่นำร่องอันดามันและอ่าวไทย ซึ่งเป็นส่วนหนึ่งของแพคเกจ จะได้รับการดูแลจากผู้เชี่ยวชาญด้านต่างๆ อย่างใกล้ชิดด้วย โดยพื้นที่นำร่องคือภูเก็ต กระบี่ พังงา และสมุย เนื่องจากผู้ประกอบการในพื้นที่ดังกล่าวถือได้ว่าได้รับผลกระทบหนักที่สุดจากการปิดประเทศในช่วงโควิด-19 รวมทั้งรัฐบาลมีโครงการ Sandbox อยู่แล้ว ทำให้ง่ายต่อการขยายบริการเพิ่มเติม โดยผู้บริหารโรงแรมกว่า 120 แห่งในพื้นที่นำร่องได้เตรียมความพร้อมด้านองค์ความรู้ในการเป็น Wellness Provider มาแล้วระยะหนึ่ง จากการเข้ารับการอบรมหลักสูตรผู้บริหารเพื่อการเปลี่ยนโรงแรม เป็นโรงแรมส่งเสริมสุขภาพ จึงทำให้เป็นพื้นที่ที่มีความพร้อมสูงในการดำเนินงาน โดยกลุ่มเป้าหมายในโครงการระยะที่ 1 เน้นที่กลุ่มคนไทยวัยทำงานซึ่งต้อง work from home เป็นเวลานาน กลุ่มผู้สูงวัย และกลุ่มชาวต่างชาติที่พำนักอยู่ในไทย เนื่องจากเป็นกลุ่มที่มีความต้องการทั้งในด้านการเดินทางท่องเที่ยว แก้ปัญหาด้านสุขภาพไปพร้อมกันและคาดว่าจะช่วยเพิ่มมูลค่าในภาคการท่องเที่ยวได้อย่างมีนัยยะสำคัญ